《金华超不群用前韵作诗见赠亦和三首超不群剪发参黄檗 其二》
宋代·释德洪

道人秀发兰牙吐，家在金华最西坞。不从大士携画轴，一筇千里来游楚。

评诗结发师浣花，论字童牙誇石鼓。我皆不能但知爱，亦似胸中有佳处。

气韵翛然松上鹤，意态索寞阱中虎。却于翛然索寞中，诗句时时出奇古。

乃知笔力有神助，三峡迅流辄于住。疑非蓬发休上人，定是秃头杨德祖。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。